रायपुर. सीआईडी ने लंबी तहकीकात के बाद पीएमटी में फर्जीवाड़ा करने वाले और 12 जालसाजों को ढूंढ़ निकाला है। पुलिस मुख्यालय से मंजूरी के बाद उनके खिलाफ जुर्म दर्ज कर लिया गया है। सीआईडी जांच में पता चला है कि जालसाजों ने पीएमटी खुद नहीं दी, बल्कि अपनी जगह किसी दूसरे को बिठाया।
इस तरह से पीएमटी क्लियर करने वाले 33 जालसाज पहले ही बेनकाब हो चुके हैं। अब इनकी संख्या बढ़कर 45 हो गई है। इन सारे छात्रों ने साल 2007 से 2010 के बीच हुई पीएमटी में फर्जीवाड़ा करके मेडिकल कॉलेज में प्रवेश हासिल किया। पीएमटी क्लियर करने के बाद इन जालसाजों ने काउंसिलिंग में रायपुर और बिलासपुर मेडिकल कॉलेज में जहां, सीट मिली वहां दाखिला लिया और अभी डॉक्टरी की पढ़ाई कर रहे हैं। सीआईडी एक साल से इन संदिग्धों की तलाश कर रही थी।
छानबीन के बाद उनका भेद खुल गया। सभी 12 आरोपियों का केस पुलिस मुख्यालय मंजूरी के लिए भेजा गया था। वहां से मंजूरी मिलने के बाद एफआईआर दर्ज की गई। अब उनकी गिरफ्तारी के प्रयास किए जा रहे हैं। मेडिकल कॉलेज में अभी अवकाश है। क्लास नहीं लग रही हैं, इस वजह से फर्जीवाड़ा करने वाले भी कॉलेज नहीं आ रहे हैं। सीआईडी के अधिकारी कॉलेज खुलने के इंतजार में है। उन्होंने संकेत दिए हैं कि कक्षाएं खुलने के बाद दबिश देकर उन्हें गिरफ्तार किया जाएगा। अफसरों ने उनके नामों का खुलासा नहीं किया है। अफसरों का कहना है कि नाम उजागर करने से चारसौबीसी करने वाले फरार हो जाएंगे। उसके बाद उन्हें गिरफ्तार करना मुश्किल हो जाएगा।
33 मुन्नाभाई पहले हो चुके हैं बेनकाब
रायपुर, बिलासपुर और जगदलपुर मेडिकल कॉलेज में फर्जी तरीके से दाखिला पाने वाले 33 जालसाज पहले ही बेनकाब हो चुके हैं। उनके खिलाफ सीआईडी ने चारसौबीसी का केस दर्ज किया है। उनमें से 11 की गिरफ्तारी हो चुकी है। 22 अभी फरार हैं। इन सभी पर आरोप है कि उन्होंने अपनी जगह किसी दूसरे को बिठाकर पीएमटी अच्छे नंबरों से पास की। ताकि उनका मेडिकल कालेज में एडमिशन तय हो जाए।
जमानत पर छूटने के बाद कर रहे पढ़ाई
सीआईडी ने पूर्व में जिन 33 में से 11 जालसाजों को गिरफ्तार किया है, उन सभी को जमानत मिल चुकी है। न्यायालय से जमानत की राहत पाने के बाद सभी आरोपी अभी मेडिकल कॉलेज में पढ़ाई कर रहे हैं। कॉलेज प्रबंधन का कहना है कि सीआईडी से उन्हें इस तरह की कोई चिट्ठी प्राप्त नहीं हुई, जिसमें यह कहा गया हो कि उन्हें पढ़ाई करने से रोका जाए। इसी वजह से उन्हें पढ़ाई करने से रोका नहीं जा रहा है।
कैसे उजागर हुआ खेल
सीआईडी को तीन साल पहले गुप्त चिट्ठी प्राप्त हुई थी। पत्र लिखने वाले ने 60 से ज्यादा ऐसे लोगों का नाम उजागर किया था, जिन्होंने खुद पीएमटी नहीं दी। बल्कि उनकी जगह दूसरे लोग कंपीटिटिव एग्जाम में बैठे थे। चिट्ठी में बताया गया था कि उत्तरप्रदेश में भी इस तरह का फर्जीवाड़ा करने वाला बड़ा रैकेट चल रहा है। 2007 से 2010 के बीच आयोजित पीएमटी में जमकर फर्जीवाड़ा होने का जिक्र किया गया था।
सीआईडी ने उसी पत्र के आधार पर तहकीकात की। प्रारंभिक जांच में संकेत मिलने के बाद संदिग्धों के अंगूठे के निशान लिए गए। निशान को पीएमटी के फॉर्म में लगाए गए अंगूठे के निशान से मिलान कराया गया। एक्जाम हॉल, आवेदन पत्र की फोटो भी मैच करवाई गई। इसके अलावा हैंड राइटिंग एक्सपर्ट से क्लास रूम में लिए गए हस्ताक्षर और मौजूदा हस्ताक्षर से मिलान करवाया गया। इतने स्तर पर स्क्रीनिंग करने के बाद सच सामने आया।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva